**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.04.2019, ora 08.00 – 09.04.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.04.2019, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice ale Crișurilor și cursul inferior al Mureșului unde au fost în scădere.

Pe râurile din bazinele hidrografice: Vișeu, Someșul Mare, Suceava, Moldova, Bistrița, Trotuș, Putna, Rm. Sărat, Buzău, Jijia și bazinul superior al Mureșului, debitele au fost în creștere datorită precipitațiilor lichide căzute în interval, cedării apei din stratul de zăpadă și propagării.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Valea Rea, Cavnic, Firiza, bazinul superior al Crișului Repede și mai mici (sub 30%) pe râurile din bazinele Bistra, Moravița, Cerna, Vedea, Tazlău, Bârlad, pe afluenţii Bistriței și Prutului și, izolat, în bazinele superioare ale Oltului și Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Buzău, Putna, Rm. Sărat, Trotuș, bazinle superioare și mijlocii ale Vedei, Argeșului și Ialomiței, afluenții Oltului mijlociu și inferior și râurile din Dobrogea unde vor fi în creștere datorită precipitațiilor lichide prognozate, cedării apei din stratul de zăpadă și propagării.

Sunt posibile creșteri izolate de niveluri și debite pe unele râuri mici din zonele de munte, în special pe cele din nordul și estul țării, ca urmare a precipitațiilor prevăzute, izolat sub formă de aversă, și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 08.04–09.04.2019 a fost în creștere, având valoarea de 4600 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în creștere la Gruia și în scădere pe sectorul Calafat – Tulcea.

**Debitul la intrarea în ţară (secţiunea Baziaş) va fi staționar (4600 m3/s).**

În aval de Porţile de Fier debitele vor fi în creştere uşoară pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 08.04.2019, ora 09.00 –09.04.2019, ora 06.00**

**ÎN ŢARĂ**

Valorile termice diurne, în scădere față de ziua anterioară în majoritatea zonelor, s-au situat sub mediile multianuale ale perioadei în est și în sud-est, în timp ce în restul teritoriului au caracterizat o vreme mai caldă decât în mod obișnuit. În regiunile estice și parțial în cele sud-estice înnorările au persistat și s-au semnalat ploi slabe, care punctiform au fost și sub formă de aversă, în cea mai mare parte a Munteniei, Dobrogei și Moldovei. În restul teritoriului cerul a fost temporar noros și doar izolat a plouat slab la munte, în Transilvania și Oltenia. În Carpații Meridionali, la peste 2000 m altitudine, a nins slab. Vântul a suflat slab și moderat, pe arii restrânse cu unele intensificări în sudul și în centrul țării. Mai era strat de zăpadă la munte, la altitudini mai mari de 1500 m, care măsura în platformele stațiilor meteorologice, până la 195 cm în Masivul Făgăraș (Bâlea Lac). Temperaturile maxime au fost cuprinse între 11 grade la Focșani, Râmnicu Sărat, Pătârlagele, Ploiești și Titu și 23 de grade la Satu Mare, Târgu Mureș și Boița. La ora 06.00, se înregistrau valori termice cuprinse între 3 grade la Sfântu Gheorghe (Covasna) și 14 grade la Drobeta-Turnu Severin.

**LA BUCUREŞTI**

Vremea s-a menținut închisă și mai rece decât în mod normal la această dată. Trecător a plouat, iar vântul a suflat slab și moderat. Temperatura maximă, mai coborâtă decât cea din ziua precedentă, a fost de 12 grade la stația meteo Băneasa și de 13 grade la Afumați și Filaret. La ora 06.00 se înregistrau 9 grade la Afumați și 10 grade la Filaret și Băneasa.

**3. Prognoza meteorologică în intervalul 09.04.2019, ora 09.00 –10.04.2019, ora 09.00**

**ÎN ŢARĂ**

Vremea va fi ușor instabilă. Cerul va avea înnorări și temporar va ploua pe arii relativ extinse în sudul țării, unde izolat se vor acumula cantități de apă de peste 10...15 l/mp și local, slab cantitativ, în restul teritoriului. Ploile vor fi și sub formă de aversă și mai ales în zonele de deal și de munte se vor semnala descărcări electrice. Seara și noaptea, pe crestele montane, vor fi posibile și precipitații sub formă de lapoviță și ninsoare. Vântul va sufla slab și moderat, cu unele intensificări, ziua, în sudul teritoriului și în zona montană. Temperaturile maxime, în continuare mai ridicate decât în mod normal la această dată în regiunile intracarpatice, se vor încadra între 13 și 23 de grade, iar cele minime vor fi cuprinse între 3 și 11 grade.

**LA BUCUREŞTI**

Vremea va fi în general închisă. Temporar va ploua, posibil și sub formă de aversă. Vântul va sufla în general moderat ziua și slab noaptea. Temperatura maximă se va situa în jurul valorii de 17 grade, iar cea minimă va fi de 8...10 grade.

**4. Buletin nivometeorologic emis pentru perioada 08 aprilie 2019 – 09 aprilie 2019**

**Evoluția vremii în ultimele 24 de ore:**

Vremea a fost caldă pentru această perioadă. Cerul a fost variabil, temporar noros și izolat pe crestele montane din Carpații Meridionali și Bucegi a nins slab. Vântul a suflat slab și moderat, cu intensificări temporare de 60-70 km/h în zonele înalte din Carpații Meridionali și de Curbură. Izolat s-a semnalat ceață. Pe fondul temperaturilor ridicate (care au fost pozitive inclusiv noaptea la altitudini mai mici de 1900 metri), stratul de zăpadă a scăzut cu până la 10 cm în toate masivele, cu cele mai mari scăderi în Carpații Orientali și Occidentali, fiind în general discontinuu la altitudini mai mici de 1600 metri.

**Grosimea stratului de zăpadă în 08.04.2019, ora 15.00:**

Carpații Meridionali: 197 cm la Bâlea-Lac, 124 cm la Vf. Omu, 111 cm Vf. Țarcu, petice la Păltiniș, Sinaia, Cuntu;

Carpații Orientali: 76 cm la Vf. Lăcăuți, 75 cm la Vf. Călimani, 46 cm la Vf. Ceahlău-Toaca, 22 cm la Bucin, 12 cm la Iezer - Vf. Pietrosul Rodnei;

Carpații Occidentali: 5 cm la Vf. Vlădeasa, petice la Stâna de Vale, Semenic și Vlădeasa cota 1400 m.

**Evoluţia vremii în intervalul 08.04.2019, ora 21.00 – 09.04.2019, ora 21.00:**

Vremea va fi caldă. Cerul va fi temporar noros și local, mai ales în a doua parte a zilei de mâine, va ploua slab, iar în Carpații Meridionali se vor semnala precipitații sub formă de ploaie izolat moderate cantitativ (ce pot atinge 10-15 l/mp), iar pe crestele de peste 2000 metri temporar precipitațiile vor fi și sub formă de lapoviță. Vântul va sufla slab și moderat, cu intensificări izolate pe creste unde vor atinge 50 - 60 km/h.

**Peste 1800 m:** temperaturi minime: -3 la 1 gr.C; temperaturi maxime: 0 la 6 gr.C;

**Sub 1800 m:** temperaturi minime: 1 la 5 gr.C; temperaturi maxime: 6 la 14 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La altitudini mai mari de 1800 m, datorită temperaturilor negative ușor negative înregistrate pe parcursul nopții, la suprafață se întâlnesc cruste subțiri de gheață. Stratul de zăpadă este în general consolidat. Pe fondul precipitațiilor predominant sub formă de ploaie, local moderate cantitativ, procesul de topire va continua. În zonele cu acumulări mai mari de zăpadă pe pantele mai înclinate se va menține riscul de declanșare a avalanșelor de dimensiuni mici.

Sub 1800 m, stratul de zăpadă va continua topirea accelerată datorită ploilor estimate și a temperaturilor pozitive. La altitudini mai mici de 1600 m stratul este discontinuu, iar până la 1800 de metri, în condiţii de supraîncărcări pe pantele mai înclinate și în zonele și văile umbrite, unde zăpada s-a mai păstrat cumulată în depozite vechi, se pot declanșa izolat avalanşe de topire de dimensiuni mici.

**Stabilitatea şi evoluţia stratului de zăpadă în masivul Bucegi: risc moderat**

La altitudini mai mari de 1800 m, stratul de zăpadă este în general consolidat, având la suprafață cruste subțiri de gheață formate noaptea. Izolat, în zonele unde s-au mai păstrat acumulările vechi de zăpadă de pe pantele mai înclinate, datorită precipitațiilor predominant sub formă de ploaie ce vor îngreuna suplimentar actualul strat de zăpadă, există riscul de declanșare a avalanșelor de mici dimensiuni.

Sub 1800 m, actualul strat de zăpadă deja umezit va continua să se îngreuneze datorită ploilor estimate și a temperaturilor pozitive. La altitudini mai mici de 1600 metri, în funcție de gradul de umbrire al versanților, stratul de zăpadă este discontinuu, iar până la 1800 de metri, la supraîncărcări pe pantele mai înclinate, se pot declanșa izolat avalanşe de topire de mici dimensiuni.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc moderat**

La altitudini mai mari de 1800 m, la suprafață se întâlnesc cruste subțiri de gheață formate pe timpul nopții, stratul de zăpadă fiind în ansamblu consolidat. În cazuri izolate, în zonele cu acumulări vechi de zăpadă de pe pantele mai înclinate, sub acțiunea temperaturilor diurne ușor pozitive și a precipitațiilor predominant lichide, există riscul de declanșare a avalanșelor de dimensiuni mici.

Între 1600 și 1800 metri, stratul de zăpadă puternic umezit va continua să se umezească datorită ploilor estimate în cursul zilei de mâine. În aceste condiții, din stratul de zăpadă îngreunat de apa rezultată din precipitații și din topire, se pot declanșa izolat avalanşe de topire de mici dimensiuni.

**Stabilitatea şi evoluţia stratului de zăpadă în Munții Vlădeasa – Muntele Mare: risc redus**

Stratul de zăpadă are dimensiuni reduse, fiind puternic umezit. Declanșarea avalanșelor de la altitudini de peste 1700 metri e posibilă doar izolat, pe pantele înclinate și pe văile adăpostite sau umbrite unde mai sunt acumulări vechi de zăpadă.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La altitudini de peste 1600 m, stratul este umezit, fiind în general consolidat, având în interior intercalate numeroase cruste de gheață. Temperaturile diurne ușor pozitive vor menține stratul umed și astfel izolat, în zonele unde mai sunt acumulări mai vechi și însemnate de zăpadă de pe pantele mai înclinate, la supraîncărcări mari, există risc de declanșare al avalanșelor de dimensiuni mici.

Sub 1600 metri, în funcție de expoziția și umbrirea versanților, stratul de zăpadă este discontinuu sau topit, riscul avalanșelor fiind redus.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, la 08.04.2019, la ora 16:50, unei poluări accidentale a apei râului Ciric, în zona municipiului Iași, ca urmare a evacuării, în lacul de acumulare Ciric III, de ape pluviale impurificate, de pe amplasamentul R.A. Aeroportul Iași. În urma poluării a fost observată o spumă albă pe suprafața apei. Echipe de intervenție din cadrul S.G.A Iași și A.B.A. Prut-Bârlad au acționat prin amplasarea de baraje plutitoare de reținere a spumei și prin colectarea acesteia în butoaie din material plastic. Au fost prelevate probe de apă în vederea efectuării analizelor fizico-chimice.

***Administrația Națională Apele Române*** informează că la 03.04.2019 s-a observat mortalitate piscicolă pe râul Pozen, afluent de dreapta al râului Suceava, în zona localității Horodnic de Sus, județul Suceava. În urma unei sesizări de la 08.04.2019, reprezentanți ai S.G.A. Suceava și ai G.N.M. C.J. Suceava s-au deplasat pe teren unde au constatat următoarele:

- pe o lungime de circa 200 m exista mortalitate piscicolă (exemplare cu dimensiuni între 5 și 15 cm);

- pe suprafața peștilor morți, aflați pe fundul albiei, exista depunere de material aluvionar;

- nu au fost identificate surse vizibile de poluare a apei;

- în amonte circa 500 m de zona cu mortalitate piscicolă se efectuau lucrări de construcție a unui pod peste râul Pozen.

Au fost recoltate probe de apă din următoarele secțiuni ale râului Pozen: amonte 500 m (zona cu podul în construcție), zona cu mortalitate piscicolă și aval circa 1 km.

Din rezultatele analizelor se constată o stare bună de calitate a apei râului Pozen, în toate cele 3 secțiuni de prelevare.

Au fost dispuse măsuri de igienizare a cursului de apă (colectarea peștilor morți) și monitorizarea zonei în vederea identificării oricărei potențiale surse de poluare.

**2.3. Pe Marea Neagră**

***Administrația Națională Apele Române*** informează că lade 08.04.2019 a fost semnalată prezenţa unui delfin eşuat pe plaja din Costinești (zona hotel Forum spre localitatea 23 August).

Au fost informați, conform protocolului de colaborare, ONG Mare Nostrum și I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 05.04.2019-07.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu – Comisariatul Judeţean Suceava*** revine cu informaţii privind incediul produs la 06.04.2019, la ora 11:00, la depozitul temporar de deșeuri Antilești din municipiul Fălticeni, judeţul Suceava, din cauza fenomenului de autoaprindere. Incendiul s-a manifestat pe circa 200 mp, cu degajări de fum și gaze toxice. Incendiul a fost stins de I.S.U. Suceava, în aceeași zi, la ora 14:00.

S-au impus, în sarcina operatorului depozitului (GOSCOM SA Fălticeni), următoarele măsuri:

- monitorizarea continuă a spațiului de stocare a deșeurilor, iar în cazul apariției de noi incendii / incidente de mediu se va informa G.N.M. C.J. Suceava;

- se va salubriza zona limitrofă spațiului de stocare deșeuri, afectată de deșeurile de plastic (pungi) luate de vânt.

***Garda Naţională de Mediu – Comisariatul Judeţean Constanța*** informează despre producerea, la 07.04.2019, în jurul orei 19:00, unui incendiu la depozitul de deșeuri reciclabile, aparținând SC Phoenix Distribution SRL, din municipiul Constanța. Incendiul s-a produs în aer liber, pe o suprafață betonată de circa 2 mp și a fost stins imediat. Incendiul a fost cauzat de jarul aruncat lângă deșeuri din plastic.

1. **În domeniul solului şi vegetaţiei**

***Garda Forestieră Cluj*** informează despre producerea următoarelor incendii de litieră:

- incendiul izbucnit la 08.04.2019, la ora 08:15, pe raza O.S. Blaj, în zona localităţii Cetatea de Baltă, judeţul Alba, care a afectat o suprafață de 2,2 ha, în fond forestier de stat, a fost stins în aceeași zi, la ora 10:20, de personalul silvic și cetățeni;

- incendiul izbucnit la 06.04.2019, la ora 15:00, pe raza O.S. Aiud, în zona localităţii Ocoliș, judeţul Alba, care a afectat o suprafață de 1,5 ha, în fond forestier de stat, a fost stins în aceeași zi, la ora 20:00, de personalul silvic și cetățeni;

- incendiul izbucnit la 06.04.2019, la ora 16:00, pe raza O.S. Gilău, în zona localităţii Căpușu Mare, judeţul Cluj, care a afectat o suprafață de 2,0 ha, în fond forestier privat, a fost stins în aceeași zi, la ora 17:30, de personalul silvic și cetățeni;

- incendiul izbucnit la 06.04.2019, la ora 19:00, pe raza O.S. Cluj, în zona localităţii Florești, judeţul Cluj, care a afectat o suprafață de 1,0 ha, în fond forestier privat, a fost stins în aceeași zi, la ora 23:00, de personalul silvic, pompieri și cetățeni.

Incendiile s-au produs din cauza propagării focului deschis, lăsat nesupravegheat.

***Garda Forestieră Ploiești*** informează despre producerea următoarelor incendii de litieră:

- incendiul izbucnit la 05.04.2019, la ora 13:45, pe raza O.S. Verbila, în zona localităţii Apostolache, judeţul Prahova, care a afectat o suprafață de 1,0 ha, a fost stins în aceeași zi, la ora 15:00, de personalul silvic, pompieri și cetățeni;

- incendiul izbucnit la 04.04.2019, la ora 12:30, pe raza O.S. Văleni, în zona localităţii Șoimari, judeţul Prahova, care a afectat o suprafață de 11,0 ha din care: 1 ha arboret, 10 ha alte terenuri, a fost stins în aceeași zi, la ora 20:30, de personalul silvic și cetățeni;

- incendiul izbucnit la 03.04.2019, la ora 11:00, pe raza O.S. Văleni, în zona localităţii Surani, judeţul Prahova, care a afectat o suprafață de 4,0 ha, în fond forestier de stat, a fost stins în aceeași zi, la ora 21:30, de personalul silvic, pompieri și cetățeni.

Incendiile s-au produs din cauza propagării focului deschis, lăsat nesupravegheat.

***Garda Forestieră Timişoara*** informează despre producerea următoarelor incendii de litieră:

- incendiul izbucnit la 08.04.2019, la ora 05:00, pe raza O.S. Păltiniș, în zona localităţii Păltiniș, judeţul Caraş-Severin, a afectat o suprafață de 4,7 ha, în fond forestier de stat;

- incendiul izbucnit la 06.04.2019, la ora 15:00, pe raza O.S. Păltiniș, în zona localităţii Constantin Daicoviciu, judeţul Caraş-Severin, care a afectat o suprafață de 6,0 ha, în fond forestier de stat, a fost stins în aceeași zi, la ora 19:00, de personalul silvic;

- incendiul izbucnit la 06.04.2019, la ora 16:00, pe raza O.S. Păltiniș, în zona localităţii Copăcele, judeţul Caraş-Severin, care a afectat o suprafață de 14,7 ha, în fond forestier de stat, a fost stins în aceeași zi, la ora 22:00, de personalul silvic și cetățeni;

- incendiul izbucnit la 07.04.2019, la ora 16:00, pe raza O.S. Păltiniș, în zona localităţii Brebu, judeţul Caraş-Severin, care a afectat o suprafață de 14,3 ha, în fond forestier privat, a fost stins în aceeași zi, la ora 21:00, de personalul silvic și cetățeni;

- incendiul izbucnit la 03.04.2019, la ora 09:00, pe raza O.S. Banatul Montan, în zona localităţii Forotic, judeţul Caraş-Severin, care a afectat o suprafață de 400 ha din care: 26,7 ha arboret, 373,3 ha alte terenuri, a fost stins în data de 04.04.2019, la ora 21:00, de personalul silvic, pompieri și cetățeni;

- incendiul izbucnit la 03.04.2019, la ora 10:00, pe raza O.S. Banatul Montan, în zona localităţii Reșița, judeţul Caraş-Severin, care a afectat o suprafață de 35 ha din care: 20 ha arboret, 15 ha alte terenuri, a fost stins în data de 04.04.2019, la ora 21:00, de personalul silvic și pompieri;

- incendiul izbucnit la 02.04.2019, la ora 20:45, pe raza O.S. Moldova Nouă, în zona localităţii Sicheviţa, judeţul Caraş-Severin, care a afectat o suprafață de 45,0 ha, în fond forestier de stat, a fost stins în data de 05.04.2019, la ora 18:00, de personalul silvic, pompieri și cetățeni;

- incendiul izbucnit la 06.04.2019, la ora 14:00, pe raza O.S. Oravița, în zona localităţii Goruia, judeţul Caraş-Severin, care a afectat o suprafață de 5,0 ha, în fond forestier de stat, a fost stins în aceeași, la ora 20:00, de personalul silvic, pompieri și cetățeni;

Incendiile s-au produs din cauza propagării focului deschis, lăsat nesupravegheat.

***Garda Forestieră Suceava*** informează despre producerea, la 06.04.2019, la ora 22:00, unui incendiu de litieră pe raza O.S. Iași, în zona localităţii Ungheni, judeţul Iași. A fost afectată o suprafață de 7,02 ha, în fond forestier de stat. Incendiul a fost stins la 07.04.2019, la ora 00:30, de personalul silvic, pompieri și cetățeni. Nu se cunosc cauzele producerii incendiului.

***Garda Forestieră Brașov*** informează despre producerea următoarelor incendii de litieră:

- incendiul izbucnit la 08.04.2019, la ora 04:00, pe raza O.S. Târnăveni, în zona localităţii Viișoara, judeţul Mureș, care a afectat o suprafață de 1,0 ha, în fond forestier de stat, a fost stins în aceeași zi, la ora 08:00, de personalul silvic, pompieri și cetățeni;

- incendiul izbucnit la 06.04.2019, la ora 17:00, pe raza O.S. Mediaș, în zona localităţii Valea Viilor, judeţul Sibiu, a afectat o suprafață de 4,3 ha, în fond forestier de stat;

- incendiul izbucnit la 06.04.2019, la ora 15:30, pe raza O.S. Sovata, în zona localităţii Fântânele, judeţul Mureș, care a afectat o suprafață de 2,5 ha, în fond forestier de stat, a fost stins în aceeași zi, la ora 22:30, de personalul silvic, pompieri și cetățeni;

- incendiul izbucnit la 04.04.2019, la ora 06:55, pe raza O.S. Clăbucet, în zona localităţii Roșia, judeţul Sibiu, care a afectat o suprafață de 4,3 ha (litieră și parțial coronament), în fond forestier de stat, a fost stins la 08.04.2019, la ora 14:05, de personalul silvic, pompieri și cetățeni.

Incendiile s-au produs din cauza propagării focului deschis, lăsat nesupravegheat.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.04.2019-08.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE